WACH MADUONG’ MA GASET WUOYOE
Adiera Nyalo Keti Thuolo
Chieng’ moro Yesu ne ni Jerusalem kowuoyo e wi Jehova Wuon mare, kendo ne oelo miriambo mag jopuonj din me kindene. (Johana 8:12-30) Gima Yesu ne owacho e kindeno nyisowa kaka wanyalo ng’eyo kabe puonj ma ji mang’eny oyiego e wi Nyasaye gin adier kata ooyo. Yesu nowacho niya: “Un kusiko e wachna, eka unubed jopuonjrena adier. Kendo unung’e adiera, kendo adiera nomiu bedo thuolo.”—Johana 8:31, 32.
Kuom wacho ni “kusiko e wachna,” Yesu ne nyiso yo mwanyalo fwenyogo kabe puonj mag din gin ‘adier.’ Ka iwinjo wach moro e wi Nyasaye, penjri ane niya, ‘Be puonjni luwore gi weche mag Yesu kod weche mayudore e Muma mangima?’ Luw ranyisi mar joma ne winjo jaote Paulo kendo ne ‘nono weche manie Ndiko pile, mondo gine ka wechego [gik ma ne gipuonjore] dibed kamano.’—Tich Joote 17:11.
Marco, Rosa, gi Raymonde, mosewuo kuomgi e sula mokwongo mar gasedni, ne onono adimba kabe paro ma ne gin-go e wi Nyasaye ne gin kare kuom puonjore Muma gi Joneno mag Jehova. Ang’o ma ne gipuonjore?
Marco: “Janeno ma ne puonja kaachiel gi chiega ne dwoko penjo duto ma ne wan-go kotiyo gi Muma. Ne wamedo hero Jehova, kendo winjruok me kinda gi chiega bende ne omedo bedo maber!”
Rosa: “Ne aparo ni Muma ne en mana bug filosofi ma ji tiyoe gi pachgi mondo giler ng’at ma Nyasaye en. Kata kamano, mosmos Muma ne odwoko penjo duto ma ne chanda. Gie sani, aneno Jehova kaka osiepna. En ng’at ma anyalo geno.”
Raymonde: “Ne akwayo Nyasaye e lamo mondo okonya ng’eye. Matin bang’ mano, an gi chwora ne wachako puonjore Muma. Gikone, ne wapuonjore adiera e wi Jehova! Ne wamor ahinya ng’eyo kaka en Nyasaye maber miwuoro.”
Muma ok el mana miriambo ma ji wacho e wi Nyasaye kende, to bende oelo kido mabeyo ma Nyasaye nigo. Ondik Muma kuom much Nyasaye, kendo Muma konyowa “mondo wang’e mich ma Nyasaye ochiwonwa.” (1 Jo Korintho 2:12) Donge nyalo bedo maber ka in iwuon ineno kaka Muma dwoko penjo madongo ma ji jopenjo e wi Nyasaye, e wi dwache, kod e wi gima biro timore ne dhano kinde mabiro? Yud moko kuom dwoko mag penjogi e www.jw.org e bwo wich mawacho ni “Mafundisho ya Biblia > Majibu ya Maswali ya Biblia.” Bende inyalo tiyo gi Websaitno e kwayo mondo ng’ato opuonji Muma, kata inyalo kwayo achiel kuom Joneno mag Jehova mondo opuonji Muma. Wan gadier ni kipuonjori Muma, ibiro yudo ka yot hero Nyasaye.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn